Projek Jambatan Batang Lupar bermula
SEBUYAU: Projek pembinaan Jambatan Batang Lupar yang menghubungkan Sebuyau ke Jambatan Triso telah mula dijalankan. Menurut Menteri Muda Infrastruktur dan Pembangunan Pelabuhan,Datuk Julaihi Narawi Sarawak berjaya mendapat penjimatan dengan hanya mengeluarkan kos keseluruhan sebanyak RM848 juta berbanding kos asal sebanyak RM1 billion. “Kos projek ini termasuk pembinaan jalan tuju yang akan menjadi jalan pertukaran kepada empat lokasi berbeza iaitu ke Asajaya, Lingga, Sembangan dan Triso. “Semua kos pembinaan projek ini adalah di bawah tanggungan Kerajaan Sarawak sepenuhnya,”katanya ketika melawat tapak lapangan projek Jambatan Batang Lupar di sini semalam. “Kita telah membahagikan projek ini kepada dua kontrak berasingan yang mana satu adalah untuk pembinaan jambatan manakala satu lagi untuk pembinaan jalan tuju. “Kedua-dua kontrak telah diserahkan kepada kontraktor yang berjaya dan kerja telah dimulakan di tapak lapangan,” jelasnya yang juga merupakan Ahli Dewan Undangan Negeri (ADUN) Sebuyau. Perintis projek pembinaan jambatan di laluan pesisir seluruh Sarawak sedang giat dijalankan bagi memudahkan pengguna jalan pesisir selain menjimatkan masa perjalanan merentasi Sarawak. Sarawak telah memulakan sembilan projek pembinaan jambatan di seluruh jalan pesisir di Sarawak semenjak 6 April 2019 di mana majlis pecah tanah projek jambatan pertama adalah projek Jambatan Batang Rajang. Oleh ASYRAF HALIM 
See author's posts
